ธปท.เชื่อศก.โลกดันไทยโต-3-5%
ธปท.ชี้เศรษฐกิจโลกปีนี้ฟื้นตัวได้ดีกว่าปีก่อน หนุนให้เศรษฐกิจไทยเติบโตได้ตามเป้าหมาย 3-5 % แต่ยังห่วงราคาน้ำมันเป็นปัจจัยเสี่ยงเพิ่มหากราคาผันผวน
2 มี.ค. 2554

ธปท.ชี้เศรษฐกิจโลกปีนี้ฟื้นตัวได้ดีกว่าปีก่อน หนุนให้เศรษฐกิจไทยเติบโตได้ตามเป้าหมาย 3-5 % แต่ยังห่วงราคาน้ำมันเป็นปัจจัยเสี่ยงเพิ่มหากราคาผันผวน
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวในงานสัมมนา “มุมมองเศรษฐกิจไทย ปีกระต่ายทอง2554” ซึ่งจัดในวาระครบรอบ 5 ปี ธนาคารแลนด์แอนด์เฮ้าส์เพื่อรายย่อย ว่า ทิศทางของเศรษฐกิจโลกในปีนี้ดีขึ้นกว่าปีที่ผ่านมา ทั้งการฟื้นตัวของเศรษฐกิจสหรัฐ และญี่ปุ่น ขณะที่ปัญหาหนี้สินของรัฐบาลในประเทศกลุ่มสหภาพยุโรปถือยังเป็นปัจจัยเสี่ยง เนื่องจากอาจจะมีประเทศในยุโรปใหม่ๆ ที่มีปัญหาหนี้สินเพิ่มเติมจากหลายประเทศที่เกิดขึ้นก่อนหน้า แต่เมื่อภาพรวมประเทศกลุ่มจี 3 ดีขึ้น เศรษฐกิจประเทศที่พึ่งส่งออกสูงอย่างจีนน่าจะดีต่อเนื่อง และส่งผลดีต่อการส่งออกของประเทศไทยในปีนี้ให้ขยายตัวได้ต่อเนื่อง
อย่างไรก็ตาม การขยายตัวของเศรษฐกิจไทย ธปท.ประมาณการว่า จะอยู่ที่ 3-5% ลดลงจากปีที่ผ่านมาที่ขยายตัวสูงถึง 7.8% ซึ่งหากมองบรรยากาศการใช้จ่าย และการกินข้าวนอกบ้านของคนไทย จะเห็นว่าช่วงนี้ดีขึ้นหลายร้านอาหารเริ่มกลับมามีการจองมากขึ้น แสดงว่า มีคนออกมาทานข้าวนอกบ้านมากขึ้นกว่าในปีที่ผ่านมา
“ถ้าไม่มีเหตุการณ์ภายในประเทศอะไรเกิดขึ้น ประเภทที่เราเองสร้างปัจจัยลบเกิดขึ้นกับเศรษฐกิจไทยเอง ซึ่งเราทำกันมาหลายปี คาดว่าการขยายตัวของเศรษฐกิจไทยปีนี้น่าจะค่อนไปทางด้านบนหรือ 5% มากกว่าที่จะอยู่ในช่วงล่างหรือ 3% ขณะที่อีกด้านที่ต้องจับตาคือ ปัจจัยเสี่ยงด้านการพุ่งขึ้นของราคาน้ำมัน หากสถานการณ์ในประเทศลิเบียลุกลามไปยังประเทศตะวันออกกลาง หากราคาน้ำมันพุ่งสูงต่อเนื่องจะกระทบการขยายตัวของเศรษฐกิจไทยในปีนี้ได้”
ทั้งนี้ ในแย่ฐานะของระบบสถาบันการเงินไทยว่าค่อนข้างดีมีเงินกองทุนสูงกว่ามาตรฐาน และคาดว่าจะมีการปล่อยสินเชื่อเพิ่มขึ้นกว่าปีที่ผ่านมา ล่าสุด สินเชื่อขยายตัวขยายตัวได้มากว่า 14% ซึ่งถือว่า น่าพอใจ โดยมีเป้าการขยายตัวของสินเชื่อทั้งปีที่ 8% ซึ่งถือเป็นเป้าเบื้องต้นเพื่อให้เกิดการตั้งใจทำงาน แต่การปล่อยสินเชื่อจริงสิ้นปีจะเป็นเท่าไรเชื่อมโยงกับการขยายตัวของเศรษฐกิจ